(Aangestuur vanaf Sjeremetjewo-lughawe)
Die Internasionale Lughawe Sjeremetjewo (Russies: Международный Аэропорт Шереметьево) is 'n internasionale lughawe in die Moskou-oblast, Rusland. Dit is sowat 29 km noordwes van Sentraal-Moskou geleë. Dit is die hooflughawe van die Russiese internasionale lugdiens Aeroflot, en saam met Domodedowo en Wnoekowo een van die hooflughawens van Moskou. (Die IATA-kode vir die drie lughawens is MOW). Dit is naas Domodedowo die grootste lughawe in Rusland. In 2010 het 19 329 000 passasiers dit gebruik.
Sheremetjewo is op 11 Augustus 1959 in gebruik geneem en die eerste internasionale vlug was op 1 Junie 1960 na Berlyn se Schönefeld-lughawe. Sheremetjewo-1, wat vir binnelandse vlugte gebruik word, het op 3 September 1964 geopen.
Sheremetjewo-2, die grootste van die twee terminaalkomplekse, is op 1 Januarie 1980 in gebruik geneem vir die 1980 Olimpiese Somerspele. Dit word gebruik vir internasionale vlugte. Daar is geen fisieke verbinding tussen die twee terminaalkomplekse nie; dit is basies twee verskillende lughawens wat dieselfde aanloopbane gebruik. Min ander lughawens het 'n soortgelyke opset.
'n Nuwe terminaal, Terminaal C, is langs Terminaal 1 (of Sjeremetjewo-1) gebou. Dit het 'n vloeroppervlak van 40 000 m2 en kan 5 miljoen passasiers per jaar hanteer. Terminaal 1 word hoofsaaklik gebruik vir binnelandse laekostevlugte en vlugte na Minsk, Belarus. Daar word beplan om dit op te knap as 'n terminaal vir besigheidstralers en dit te hernoem na Terminaal B.
Terminaal D is in November 2009 langs Terminaal 2 (nou bekend as Terminaal F) in gebruik geneem. Die gebou van 170 000 m2 word gebruik deur Aeroflot en sy SkyTeam-vennote en kan 12 miljoen passasiers per jaar hanteer. Aeroflot is in die proses om alle internasionale vlugte van Terminaal F na Terminaal D te skuif. Dit sou in Februarie 2010 plaasvind, maar is uitgestel.
Intussen word Terminaal F opgeknap. 'n Deel, Terminaal E is reeds in gebruik en verbind Terminaal D en F. Sedert 3 Julie 2010 verbind 'n loopweg Terminaal D, E, F en die Aeroexpress-spoorwegterminaal, en sedert 2 November 2010 is daar 'n loopweg tussen Terminaal D, E en F. Ná die bouwerk sal die suidelike kompleks – Terminaal D, E en F – tot 25 miljoen passasiers per jaar kan hanteer. Eindelik, nadat die noordelike deel van die lughawe ook herbou is, sal dié getal styg tot 40 miljoen.
In November 2004 is daar 'n sneltrein wat loop tussen die Sawjolofski-spoorwegterminaal en Lobnja-stasie, wat sowat 7 km van die lughawe af is. Van daar kan 'n bus of taxi gehaal word. Op 10 Junie 2008 is 'n spoorwegterminaal voor Terminaal F geopen met 'n direkte diens van Sawjolofski af. 'n Busdiens vervoer passasiers van Terminaal B en C. Op 28 Augustus 2009 is die lyn verleng na die Beloroessk-spoorwegterminaal en teen 2015 sal 'n nuwe sentrale spoorlyn al drie die hooglughawens van Moskou bedien.
↑ 2,0 2,1 Sheremetyevo to Apply Literal Identification of Terminals
↑ "Aeroexpress services and the tariffs".
Ontsluit van "https://af.wikipedia.org/w/index.php?title=Internasionale_Lughawe_Sjeremetjewo&oldid=1992782"